คลังเร่งแจกเงิน5พันให้หมดภายใน17พ.ค.นี้
คลังเราไม่ทิ้งกันเร่งแจกเงิน 5 พันบาท ให้ทุกคนที่ผ่านเกณฑ์ภายใน 17 พ.ค.นี้
13 พ.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) กล่าวว่า กระทรวงการคลังเตรียมโอนเงินให้ผู้ที่ผ่านเกณฑ์การยื่นทบทวนสิทธิ์ที่มีปัญหาเรื่องบัญชีไม่ถูกต้อง ในวันศุกร์ที่ 15 พ.ค. 2563 จำนวน 7 แสนราย ส่วนรายอื่นๆ ที่อยู่ระหว่างการตรวจสอบ จะเร่งโอนเงินให้ทันทีหลังจากตรวจสอบเรียบร้อย โดยข้อมูล ณ วันที่ 12 พ.ค. ที่ผ่านมา พบว่า มีผู้ผ่านเกณฑ์โครงการเราไม่ทิ้งกันแล้ว ทั้งสิ้น 12.4 ล้านคน
ทั้งนี้ ภายหลังการตั้งโต๊ะรับเรื่องร้องเรียนจากประชาชนที่ไม่ได้รับเงินเยียวยา 5,000 บาท ส่วนใหญ่พบว่ามาจาก 2 ปัญหาสำคัญ คือ การลงทะเบียนไม่สำเร็จ เนื่องจากข้อมูลไม่ตรงกับกระทรวงมหาดไทย เช่น ชื่อ นามสกุล หรือเลขประจำตัวประชาชน และบัญชีมีปัญหา และอยู่ระหว่างแก้ไขข้อมูล โดยบางส่วนพบว่า บัญชีไม่มีการเคลื่อนไหว บางส่วนใช้เลขบัญชีของลูกหลานในการลงทะเบียนซึ่งไม่เข้าหลักเกณฑ์ ทำให้กระทรวงการคลังไม่สามารถดำเนินการได้ เพราะไม่ต้องการโอนเงินผ่านบัญชีบุคคลที่ 3 โดยในเรื่องดังกล่าวแนะนำว่าให้เจ้าตัวไปดำเนินการผูกพร้อมเพย์กับเลขประจำตัวประชาชน
“กรณีบัญชีไม่ถูกต้อง โอนเงินไม่ได้ ยืนยันว่าเงินเป็นของท่าน ไม่ต้องกังวล คลังจะพยายามโอนตามช่องทางที่แจ้งให้เร็วที่สุด ถ้าบัญชีไม่ตรงสามารถแก้ไขบัญชีให้ถูกต้องได้ โดยวิธีการแก้ปัญหาที่ดีที่สุด และคลังพยายามแนะนำมาตลอด คือ ไปสมัครพร้อมเพย์ผูกบัตรประชาชนของธนาคารอะไรก็ได้ที่เป็นลูกค้า จะทำให้กระบวนการจ่ายเงินถูกต้องรวดเร็ว โดยไม่ต้องเดินทางไปร้องเรียนที่ไหนเลย รอรับเงิน เงินเข้าบัญชีแน่นอนในรอบการโอนถัดไป เพราะเงินเป็นของท่านอยู่แล้ว ขอให้มีช่องทางการรับเงินที่ถูกต้อง คลังพร้อมส่งเงินให้ท่านเลย” นายลวรณ กล่าว
นายลวรณ กล่าวว่า ส่วนกลุ่มที่ลงทะเบียนไม่สำเร็จ จำนวน 1.7 ล้านคนนั้น เบื้องต้นกำลังประสานข้อมูลกับกระทรวงมหาดไทย เพื่อหาสาเหตุว่าเพราะอะไรจึงดำเนินการลงทะเบียนไม่สำเร็จ เช่น เลขที่บัตรประชาชนผิด ชื่อนามสกุลผิด วันเดือนปีเกิดผิด และขณะนี้คลังอยู่ระหว่างการพิจารณาหาช่องทางในการดูแลเยียวยาที่เหมาะสม โดยยืนยันว่ารัฐบาลจะดำเนินการช่วยเหลือทุกคนไม่ให้ตกหล่น เพราะว่าชื่อโครงการเราไม่ทิ้งกัน ดังนั้นจะดูแลทุกคนอย่างดี ไม่ให้มีตกหล่นแน่นอน
อย่างไรก็ดี ขณะนี้เจ้าหน้าที่ที่เกี่ยวข้องทั้งหมด ทีมผู้พิทักษ์สิทธิ์ได้เร่งลงพื้นที่ทำงานทุกวัน เพื่อให้ประชาชนที่ผ่านเกณฑ์ได้รับเงินเยียวยา 5,000 บาท โดยคาดว่าจะสามารถดำเนินการทุกขั้นตอนของโครงการเราไม่ทิ้งกันได้เรียบร้อย 98-99% ภายในวันที่ 17 พ.ค. 2563